KOMISSION KERTOMUS EUROOPAN PARLAMENTILLE JA NEUVOSTOLLE ENTINEN JUGOSLAVIAN TASAVALTA MAKEDONIA: UUDISTUSTEN TOTEUTTAMINEN LIITTYMISTÄ KOSKEVAN KORKEAN TASON VUOROPUHELUN YHTEYDESSÄ SEKÄ HYVIEN NAAPURUUSSUHTEIDEN EDISTÄMINEN /* COM/2013/0205 final */





1. Johdanto Komissio on suositellut liittymisneuvottelujen aloittamista entisen Jugoslavian tasavallan Makedonian kanssa vuodesta 2009 alkaen vuotuisissa laajentumisstrategioissaan, jotka perustuvat niihin liittyvien edistymiskertomusten analyysiin. Tämä kertomus on vastaus 11. joulukuuta 2012 annettuihin neuvoston päätelmiin, joissa todetaan seuraavaa: ”Ottaen huomioon Eurooppa-neuvoston mahdollisen päätöksen aloittaa liittymisneuvottelut entisen Jugoslavian tasavallan Makedonian kanssa neuvosto tarkastelee komission keväällä 2013 toimittaman kertomuksen pohjalta edistymistä uudistusten toteuttamisessa liittymistä koskevan korkean tason vuoropuhelun yhteydessä sekä toimia, joita on toteutettu hyvien naapuruussuhteiden edistämiseksi ja YK:n puitteissa neuvotellun ja molempien osapuolten hyväksymän ratkaisun löytämiseksi nimikysymykseen.” Tämä kertomus kattaa viimeisintä edistymiskertomusta seuraavan kuuden kuukauden ajanjakson ja jakaantuu kahteen osaan. Ensimmäisessä osassa arvioidaan, miten uudistusten toteuttamisessa on edistytty liittymistä koskevan korkean tason vuoropuhelun yhteydessä. Komissio käynnisti vuoropuhelun maaliskuussa 2012 arvioidakseen sitä, onko vuoropuheluun liittyvän asialistan luvuissa edistytty edelleen. Kertomuksen toisessa osassa arvioidaan toimia, joita on toteutettu hyvien naapuruussuhteiden edistämiseksi kaikkien naapurimaiden kanssa ja erityisesti naapureina olevien EU:n jäsenvaltioiden kanssa. Kertomus perustuu komission kokoamiin ja analysoimiin tietoihin, mukaan lukien maan ja naapureina olevien EU:n jäsenvaltioiden toimittamat tiedot. Raportointijakson aikana parlamentissa syntyi 24. joulukuuta 2012 poliittinen kriisi sen jälkeen, kun vuoden 2013 talousarvio oli hyväksytty kiistanalaisissa olosuhteissa. Se, että turvamiehet poistivat oppositiota edustavia parlamentin jäseniä ja toimittajia voimatoimin parlamentin istuntosalista, johti siihen, että suurin oppositiopuolue boikotoi parlamenttia ja uhkasi puoluettaan edustavien parlamentin jäsenten erolla ja paikallisvaalien boikotoinnilla. Tätä seurannut poliittinen pattitilanne kesti kaksi kuukautta ja vaikutti parlamentin toimintaan – parlamentti jatkoi toimintaansa ilman oppositiota – ja paikallisvaalien järjestämiseen. Umpikujasta selvittiin, kun osapuolet tekivät 1. maaliskuuta sopimuksen, jonka ansiosta parlamentti pääsi palaamaan tavanomaiseen toimintaansa ja paikallisvaalit saatiin järjestettyä, minkä lisäksi sitouduttiin keskeisiin strategisiin painopisteisiin ja uudistuksiin. Sen lisäksi 1. maaliskuuta tehdyssä sopimuksessa edellytetään yhteisymmärryspöytäkirjaa, jossa vahvistetaan, että puolueet ovat yhtä mieltä maan strategisesta EU:hun yhdentymisen ja atlanttisen yhdentymisen tavoitteesta ja ovat sitoutuneet siihen. Siinä edellytetään myös tutkintavaliokunnan perustamista. Kertomuksessa käsitellään poliittisen pattitilanteen vaikutusta ja 1. maaliskuuta tehdyn sopimuksen sisältöä siltä osin kuin niillä oli vaikutusta liittymistä koskevan korkean tason vuoropuheluun liittyvien uudistusten toteuttamiseen tai edistymiseen hyvissä naapuruussuhteissa. Maaliskuun 1. päivänä tehdyssä sopimuksessa sovittujen sitoumusten täytäntöönpanoa ja 24. päivän joulukuuta 2012 tapahtumia koskevaa tutkintavaliokunnan työtä arvioidaan lokakuussa 2013 annettavassa edistymiskertomuksessa osana instituutioiden toimintaa koskevaa tavanomaista arviota. Seurannan tarve osoitetaan tarvittaessa. 2. Uudistusten toteuttaminen liittymistä koskevan korkean tason vuoropuhelun yhteydessä Liittymistä koskevan korkean tason vuoropuhelun yhteydessä on toistaiseksi järjestetty neljä kokousta, jotka pidettiin maaliskuussa, toukokuussa ja syyskuussa 2012 sekä huhtikuussa 2013. Lisäksi on järjestetty useita hallituksen ja Euroopan komission välisiä teknisiä kokouksia liittymistä koskevaan korkean tason vuoropuheluun kuuluvien toimien tueksi. Prosessin ansiosta maan uudistusohjelma ja maan suhteet EU:hun ovat uudelleen keskiössä ja niihin panostetaan. Useita liittymistä koskevaan korkean tason vuoropuheluun liittyviä keskeisiä lakeja, strategioita ja toimintasuunnitelmia hyväksyttiin vuoden 2012 lopulla, joten niiden täytäntöönpano painottuu vahvasti vuoteen 2013. Raportointijaksolla toteutettiin edelleen uudistuksia parlamentin työhön vaikuttavasta poliittisesta kriisistä huolimatta. Hallituksen kokoonpanoa muutettiin, mikä vaikutti myös Euroopan yhdentymisasioiden salkkuun, koska asiasta vastaava ministeri irtisanoutui asettuakseen ehdolle paikallisvaaleissa. Maa on toteuttanut viime vuonna toimia lähes kaikilla vuoropuhelun yhteydessä tavoitteeksi asetetuilla aloilla. Joillakin aloilla tavoitteet on saavutettu, esimerkiksi kunnianloukkausten dekriminalisointi, etunäkökohtien ilmoitusten järjestelmällinen tarkistaminen ja telekuuntelua koskeva parannettu lainsäädäntö. Vuonna 2013 keskitytään jäljellä olevien tavoitteiden täytäntöönpanoon. Arvioinnin rakenne noudattaa liittymistä koskevaan korkean tason vuoropuheluun liittyvän asialistan lukuja ja kattaa edistymisen vuoropuhelun ulkopuolella vahvistetuissa erityistavoitteissa. Sananvapaus ja tiedotusvälineet Rikoslakiin hyväksyttiin marraskuussa 2012 muutoksia, joilla dekriminalisoitiin kunnianloukkaukset. Lisäksi hyväksyttiin uusi laki kunnianloukkausta koskevasta siviilioikeudellisesta vastuusta, jossa mm. vahvistettiin vahingonkorvausten enimmäismäärä, jonka siviilituomioistuimet voivat määrätä kunnianloukkaustapauksissa. Lainsäädäntöuudistukset vastaavat eurooppalaisia normeja. Lainsäädännön uudistamista edistivät hallituksen ja journalistiyhdistyksen väliset keskustelut, joita käytiin tiedotusvälineitä käsittelevän pyöreän pöydän tapaamisissa ja vuonna 2011 perustetussa työryhmässä. Uudistamistyössä kuultiin myös Euroopan neuvoston asiantuntijaa. Vuoden 2012 loppuun mennessä yli 200 tuomaria, asianajajaa, toimittajaa ja muuta ammatinharjoittajaa oli osallistunut sananvapautta käsittelevään koulutukseen. Vuoden 2013 erityiskoulutusohjelma, joka on tarkoitettu kaikille kunnianloukkausasioita käsitteleville tuomareille ja jossa keskitytään Euroopan ihmisoikeussopimuksen (EHCR) 10 artiklaan, on parhaillaan käynnissä. Toistaiseksi siihen on osallistunut 45 tuomaria ja 7 avustavaa lakimiestä. Vuoden 2012 loppuun mennessä yli 70 keskeistä Euroopan ihmisoikeustuomioistuimen tuomiota, jotka liittyvät 10 artiklaan, oli käännetty ja asetettu saataville oikeusministeriön sekä tuomarien ja syyttäjien koulutuslaitoksen verkkosivustoille. Näin alan ammattilaiset voivat hyödyntää niitä koulutuksessaan. On toteutettava merkittäviä toimia sen varmistamiseksi, että tuomioistuimet soveltavat uutta lainsäädäntöä ECHR:n vaatimusten mukaisesti. Tiedotusvälineitä käsittelevän pyöreän pöydän työ keskeytyi joulukuun 24. päivän tapahtumien vuoksi, mikä johti hallituksen ja journalistiyhdistyksen välisten suhteiden katkeamiseen. Journalistiyhdistys valitti perustuslakituomioistuimeen lehdistön poistamisesta parlamentin istuntosalista kyseisenä päivänä ja on ilmoittanut, että keskustelujen jatkaminen hallituksen kanssa riippuu tutkintavaliokunnan havainnoista. Maaliskuun 1. päivän sopimuksessa mainittu sitoumus, jonka mukaisesti hallitus aloittaa uudelleen vuoropuhelun toimittajien kanssa, ei ole vielä toteutunut. Luottamus on rakennettava uudelleen, jotta jäljellä olevia kysymyksiä (kuten julkisen yleisradioyhtiön vahvistaminen, paremmat ammatilliset standardit ja hyvä lehtimiestapa sekä itsesääntelyjärjestelmän kehittäminen) voidaan käsitellä tiedotusvälineitä käsittelevän työryhmän työohjelmassa. Yleisradioneuvosto on noudattanut aiempaa paremmin lainsäädäntöä, jota on annettu omistajuuden laittomasta keskittymisestä ja eturistiriidoista. Se on myös hyväksynyt uudet ohjeet moniarvoisuuden ja kilpailun edistämisestä mediamarkkinoilla ja seuraamuksien määräämisestä valikoimattomasti sekä uuden yleisradiostrategian vuosiksi 2012–2017. Työ jatkuu kansallisen lainsäädännön mukauttamiseksi audiovisuaalisia mediapalveluja koskevaan direktiiviin. Keskeistä kaiken tiedotusvälineitä ja sananvapautta koskevan lainsäädännön hyväksymisprosessille on osallisuuden edistäminen ja kaikkien sidosryhmien osallistuminen. Hallituksen mainonnan avoimuuden lisäämisessä, joka sisältyi myös tiedotusvälineitä käsittelevän työryhmän työohjelmaan, ei ole edistytty. Itsesensuuri, toimittajien huonot työoikeudet ja kansalaisten mahdollisuus saada objektiivisia uutisia herättävät yhä huolta. Sen lisäksi maaliskuussa pidettyjen paikallisvaalien aikana tarkkailijat huomasivat tasapuolisuuden puutteen sekä yleisradiotoiminnan harjoittajan että yksityisten asemien uutisoinnissa (katso myös vaaliuudistus jäljempänä). Oikeusvaltioperiaate ja perusoikeudet Oikeusjärjestelmän tehokkuudesta voidaan todeta, että vuonna 2012 tapausten selvitysaste tuomioistuimissa kaikilla tasoilla oli myönteinen, mikä tarkoittaa, että useimmat niistä pystyivät käsittelemään kaikki saamansa tapaukset tai jopa enemmän. Joulukuussa täytettiin vielä kuusi paikkaa korkeimmassa oikeudessa ja hallinto-oikeudessa, minkä ansiosta niiden valmiudet käsitellä tapauksensa paranivat. Pitkän aikavälin strategiaa sen varmistamiseksi, että henkilöresurssit jaetaan asianmukaisesti oikeusjärjestelmässä, ei kuitenkaan ole vielä laadittu. On kehitettävä valmiuksia tuottaa luotettavaa tietoa oikeuskäsittelyn kokonaiskestosta, mukaan lukien tuomioiden täytäntöönpano, erityisesti useissa vanhoissa tapauksissa. Tätä varten testataan uutta oikeudellisia tilastoja koskevaa ohjelmistoa, joka täydentää nykyistä automatisoitua tapausten hallinnointijärjestelmää. Ohjelmisto on tarkoitus ottaa käyttöön kesäkuussa 2013. Se ei kuitenkaan kata ulosottomiesten työtä, joten on luotava täydentävä seurantajärjestelmä. Vuoden 2012 loppuun mennessä nimitettiin vielä kuusi ulosottomiestä, joten heitä on kaikkiaan nyt nimitetty 97. Järjestäytyneen rikollisuuden ja korruption torjuntaa käsittelevän syyttäjänviraston valmiuksia vahvistettiin rekrytoimalla kolme syyttäjää. Näin kaikki 13 tointa saatiin täytettyä. Talousarviossa on nyt määrärahat vielä seitsemän julkisen syyttäjän ja 16 avustavan lakimiehen nimittämiseen. Näin otetaan huomioon uuden rikosprosessilain mukaiset velvoitteet. Koko syyttäjälaitosta ei kuitenkaan ole vielä varustettu riittävillä tietotekniikkalaitteilla ja palvelinyhteyksillä. Oikeudenkäytön laadusta ja riippumattomuudesta voidaan todeta, että tuomioistuimista annetun lain muutosten voimaantulon jälkeen tammikuusta 2013 alkaen kaikkien vasta nimitettyjen ensimmäisen oikeusasteen tuomareiden on täytynyt valmistua tuomarien ja syyttäjien koulutuslaitoksesta. Tämä käytäntö vahvistaa ammattimaisuuteen ja ansioihin perustuvan rekrytoinnin periaatetta. Tammikuusta 2009 lähtien tuomarien ja syyttäjien koulutuslaitoksesta valmistuneista 80 ehdokkaasta 61 on tähän mennessä rekrytoitu tuomariksi tai syyttäjäksi ja 19 odottaa ensimmäistä nimitystään. Koulutuslaitokseen oli tarkoitus ottaa 29 uutta opiskelijaa kahden lukuvuoden (2011–2012 ja 2012–2013) ajaksi, mutta opintojen aloitusta viivytetään lähes vuodella syyskuuhun 2013 hakijoiden vähäisyyden vuoksi. Hakijoiden houkuttelemiseksi on toteutettu toimia, on mm. järjestetty useita hakuja, toteutettu tietoisuutta lisääviä toimia, järjestetty mediakampanjoita ja valmennuskursseja sekä tehty lakimuutoksia hakijoiden kuukausiapurahan korottamiseksi. Tuomareiden kurinpitoa ja irtisanomista koskevaa nykylainsäädäntöä on vielä täsmennettävä ja tehtävä helpommin ennustettavaksi, ja on varmistettava, että oikeusneuvosto soveltaa sitä oikeassa suhteessa. Korruption ehkäisystä voidaan todeta, että lainsäädäntöä muutettiin vuonna 2012 siten, että valtion korruptiontorjuntakomissio tarkistaa järjestelmällisesti etunäkökohtien ilmoitukset. Sen jälkeen on tarkistettu parlamentin jäsenten, ministerien, varaministerien ja virkamiesten, jotka parlamentti on valinnut tai nimittänyt, jättämät 483 ilmoitusta. Useita eturistiriitoja havaittiin ja ratkaistiin. Näissä tarkastuksissa todettiin, että 123 virkamiestä ei ollut jättänyt ilmoitusta ja 26 tapauksessa aloitettiin rikkomusmenettely vuoden 2013 alussa. Marraskuussa 2012 hyväksyttiin muutoksia puoluerahoituslakiin valvontajärjestelmän vahvistamiseksi, mutta käytännön tuloksia ei ole vielä havaittu eli lain täytäntöönpano ei ole vielä parantunut. Parhaillaan laaditaan kattavaa yleiskatsausta kaikista tutkinnoista, syytteeseenpanosta, tuomitsemisesta ja rangaistuksista, myös korkean tason korruptiotapauksissa. Samalla kootaan tietoa kaikista viime vuosina määrätyistä rikkomuksista annetuista rangaistuksista, sakkoveroista ja kurinpitotoimista. Tämä työ kokoaa yhteen eri viranomaiset, kuten poliisin, talousasioita tutkivan poliisin, tullihallinnon, valtiokonttorin, syyttäjänviraston ja tuomioistuimet sekä valtion korruptiontorjuntakomission. Olisi edelleen toteutettava toimia virastojen välisen yhteistyön ja tiedonkulun parantamiseksi, jotta voidaan havaita mahdolliset puutteet korruption torjunnassa ja puuttua niihin. Yhteisöjen välinen vuoropuhelu Koalitiohallituksen aikana vuoropuhelu jatkui kaikilla tasoilla eikä poliittinen kriisi, johon ei sisältynyt etnisiä elementtejä, vaikuttanut siihen. Raportointijaksolla esiintyi joitakin etnisten ryhmien välisiä selkkauksia. Vaaleja edeltävän hallituksen kokoonpanon muuttamisen jälkeen esitettiin useita protesteja siitä, että kansallisen vapautusarmeijan entinen jäsen nimitettiin puolustusministeriksi. Viranomaiset ja yhteisöjen johtajat toimivat nopeasti ja tehokkaasti estääkseen protestien yltymisen. Paikallisvaalien 24. maaliskuuta järjestetyn ensimmäisen kierroksen yhteydessä ETYJ:n alaisen demokraattisten instituutioiden ja ihmisoikeuksien toimiston (ODIHR) alustavissa havainnoissa todettiin, että etnistä erimielisyyttä aiheuttava retoriikka lisäsi jännitteitä joissakin kunnissa. Ohridin puitesopimuksen täytäntöönpanosta vastaava sihteeristö (SIOFA) käynnisti puitesopimuksen – joka on toiminut kehyksenä etnisten ryhmien välisille suhteille vuodesta 2001 – täytäntöönpanon arvioinnin. Arviointi tehdään neljässä vaiheessa, ja sen lopuksi annetaan suosituksia. Ohridin puitesopimuksen ensimmäisen vaiheen arviointi julkaistiin 11. huhtikuuta, ja toinen vaihe on käynnissä. Se on saanut 100 000 euroa valtion rahoitusta. SIOFAn ja muiden toimintaan osallistuvien elinten, kuten alaikäisten suojeluvirasto, välistä koordinointia ja SIOFAn avustusten jakamista on parannettava. VMRO-DPMNE:n ja DUI:n johtajien tavattua kyseiset kaksi puoluetta antoivat joulukuussa 2012 yhteisen lausunnon, jossa painotettiin, että etnisten ryhmien väliset kahnaukset selvitetään keskinäisen kunnioituksen ja suvaitsevaisuuden hengessä. Raportointijakson aikana pidettiin toinen työkokous hallituksen toimintasuunnitelman täytäntöönpanon arvioimiseksi. Toimintasuunnitelma laadittiin vuonna 2011 pidetyn romaniseminaarin päätelmien nojalla. Toistaiseksi on avattu 11 romanien tiedotuskeskusta, jotka auttavat sosiaali- ja koulutuspalvelujen saamisessa. Hankkeita romanilasten sisällyttämiseksi esikouluopetukseen sekä ylemmän perusasteen ja keskiasteen koulutukseen jatkettiin, mukaan luettuina tukihenkilötoiminta ja stipendit. Viimeaikaisista toimenpiteistä sellaisten henkilöiden havaitsemiseksi ja avustamiseksi, joilla ei ole henkilötodistusta, on saatu joitakin tuloksia, mutta on silti toteutettava järjestelmällisempiä toimenpiteitä. Vaikka romanien sosiaalisen osallisuuden edistämistä koskevan strategian täytäntöönpanoon vuonna 2013 osoitettuja määrärahoja on korotettu, varat kohdennetaan pikemminkin pääomainvestointeihin kuin terveyteen, kulttuuriin tai sosiaaliapuun, ja täytäntöönpano on hidasta. Julkishallinnon uudistaminen Hallitus hyväksyi lokakuussa 2012 päivitetyn julkishallinnon uudistusstrategian ottaakseen huomioon alalla tapahtuneen kehityksen strategian vuonna 2010 tapahtuneen hyväksymisen jälkeen. Valmistelutyö jatkui virkamiehiä ja yleisiä hallinnollisia menettelyjä koskevien lainsäädäntöpuitteiden edistämiseksi. Näiden lakien laatimisessa on edetty EU:n asiantuntijoita kuullen. On laadittu uusi lainsäädännöllinen lähestymistapa yhdistämään perusperiaatteet, joita sovelletaan sekä virkamieskuntaan että julkisen sektorin työntekijöihin, kuten rekrytoinnin avoimuus ja julkisen sektorin työntekijöiden rekisteri, ansioperiaate ja tasapuolista edustusta koskevat tavoitteet. Käynnistettiin työntekoa julkisella sektorilla koskevien yleisperiaatteiden arviointi terveydenhoidon ja koulutuksen kaltaisilla erityisaloilla ja alettiin laatia alakohtaisia lakeja, mm. lakia hallintovirkamiehistä. Marraskuussa 2012 perustettiin jälkimmäistä käsittelevä työryhmä, jossa sidosryhmät ovat laajalti edustettuina. Maaliskuussa hyväksyttiin asiakirja, jossa hahmotellaan uuden lain keskeiset elementit, esim. henkilöstöhallinto, arviointi- ja irtisanomismenettelyt, koulutus ja liikkuvuus. ETYJ ja OECD/SIGMA järjestivät konferenssin tasapuolisesta edustuksesta marraskuussa 2012 Ohridissa. Joulukuussa 2012 järjestetyn julkisen kuulemisen jälkeen hallitus hyväksyi tammikuussa 2013 asiakirjan, jossa vahvistetaan yleisiä hallinnollisia menettelyjä koskevan uuden lain päätavoitteet. Hallitus antoi työryhmälle tehtäväksi laatia lakiluonnoksen vuoden 2013 loppuun mennessä. Hajauttamisen ja aluepolitiikan alalla hallitus hyväksyi tarkastelun jälkeen maaliskuussa 2013 menettelyn hajauttamisohjelman ja toimintasuunnitelman täytäntöönpanon seuraamiseksi. Alueiden pääomainvestointien rahoitus on säilytetty. Vuoden 2008 lain ja vuosiksi 2009–2019 laaditun aluekehitysstrategian täysimääräinen täytäntöönpano ovat kuitenkin yhä haaste, erityisesti vaatimus osoittaa riittävästi varoja alueiden taloudellista kehitystä tukeviin toimiin alueellisten kehittämiselinten kautta. Kuntien taloudet on saatava kestävälle pohjalle sen varmistamiseksi, että kaikkia siirrettyjä/hajautettuja valmiuksia voidaan hyödyntää. Vaaliuudistus Vaalilakiin ja puoluerahoituslakiin hyväksyttiin marraskuussa 2012 muutoksia, joilla vastataan joihinkin ODIHR:n, Venetsian komission ja GRECOn suosituksiin. Muutokset koskevat mm. valtion ja puolueiden toiminnan erottamista toisistaan sekä puolueiden ja vaalikampanjoiden rahoituksen avoimuuden lisäämistä. Kaikkia suosituksia ei käsitelty, varsinkaan eroja yksityisten ja yritysten vaalikampanjalahjoitusten enimmäismäärissä, määräaikoja vaalikampanjoiden rahoituksen väliraporttien tarkastamiselle, ulkomailla asuvia äänestäjiä edustavien ehdokkaiden asettelua eikä äänioikeutettujen luettelon tarkistamista. Maaliskuun 1. päivänä tehdyssä sopimuksessa on sitouduttu vastaamaan näihin kysymyksiin paikallisvaalien jälkeen. Osana tätä sopimusta myös vaalilakia muutettiin joitakin viikkoja ennen vaaleja, jotta suurin oppositiopuolue, joka oli aikaisemmin uhannut boikotoida vaaleja, pystyi jättämään myöhässä ehdokkaidensa luettelon. Ennen paikallisvaaleja äänioikeutettujen luettelon paikkansapitävyyttä parannettiin lähinnä tarkistamalla, onko ihmisillä biometrinen passi tai henkilökortti vai ei. Kaikki pääpuolueet kannattivat lainsäädännön muuttamista siten, että ainoastaan kansalaiset, joilla on voimassa oleva biometrinen henkilökortti tai passi, voivat käyttää äänioikeuttaan. Järjestettiin valistuskampanjoita, jotta yhä useampi hankkisi biometrisen passin tai henkilökortin ja jotta äänestäjät käyttäisivät mahdollisuutta tarkistaa julkisesti esillä olevat äänioikeutettujen luettelot. Tarkistusmahdollisuutta käytti 42 747 kansalaista, mikä oli huomattavasti enemmän kuin vuoden 2011 vaaleissa. Vaalipäivänä tehtiin kuitenkin joitakin valituksia uudesta laajasti tunnetuksi tehdystä vaatimuksesta, joka edellyttää äänestäjien biometristä tunnistamista, jotta he voivat käyttää äänioikeuttaan. ODIHR:n suosittelema äänioikeutettujen luettelon tarkistaminen sisältyy 1. maaliskuuta tehtyyn sopimukseen ja on vielä saatettava päätökseen paikallisvaalien jälkeen. ODIHR:n alustavissa havainnoissa äskettäin pidetyistä paikallisvaaleista todettiin, että ne oli järjestetty hyvin ja yleisesti ottaen vaalihallinto toimi kaikilla tasoilla tehokkaasti ja kaikkia vaaleihin liittyviä määräaikoja noudatettiin sovellettavan oikeudellisen kehyksen mukaisesti. Ehdokkaat pystyivät kampanjoimaan vapaasti, ja kampanjointi oli aktiivista. Useimpien alueiden kaupunginjohtajaehdokkaat allekirjoittivat vapaiden ja rehellisten vaalien toimittamiseen liittyvät menettelysäännöt. Vaalipäivä oli rauhallinen ja äänestäminen hyvin organisoitua useimmissa äänestyspaikoissa. Äänestäjät pystyivät vapaasti antamaan äänensä rauhallisessa ilmapiirissä. Äänestysaktiivisuus oli suuri. ODIHR kuitenkin raportoi, että väitteitä äänestäjien pelottelusta ja valtion varojen väärinkäytöstä esitettiin koko vaalikampanjan ajan ja että valtion ja puolueiden toimien erottamisessa toisistaan oli epäselvyyksiä. Tiedotusvälineet raportoivat kampanjasta laajasti, mutta useat lähetystoiminnan harjoittajat, muun muassa yleisradioyhtiö, ei käsitellyt kampanjaa tasapuolisesti. Vaikka luottamus äänioikeutettujen luetteloiden virheettömyyteen lisääntyi, niiden kokoamis- ja ylläpitomenettelyjä voidaan parantaa edelleen. Markkinatalouden vahvistaminen Talousarviolakia muutettiin joulukuussa 2012 julkisia menoja koskevan strategisen suunnittelun parantamiseksi. Lisätoimia tarvitaan strategisen suunnittelun parantamiseksi ja monivuotisen budjetoinnin ottamiseksi käyttöön. Keskeisten uudistusalojen strateginen merkitys ei näy riittävästi suunniteltaessa vuotuisesta talousarviota, vaan tarvitaan yksityiskohtaista tietoa poliittisten toimenpiteiden toteutuksesta ja rahoituksesta. Helmikuun 2013 lopusta hallitus on suorittanut 92 miljoonan euron edestä maksamatta olevia maksuvelvoitteitaan (alv-palautukset sekä tavara- ja palvelumaksut). Avoimuuden lisäämiseksi sekä talousarvion suunnittelun ja hallinnan parantamiseksi hallitus muutti valtiovarainministeriön ohjeita ja lisäsi niihin pakollisen velvollisuuden kirjata julkisyhteisöjen monivuotiset maksuvelvoitteet vuodesta 2014. Hallitus hyväksyi lokakuun 2012 puolivälissä nuorisotyöllisyyttä käsittelevän toimintasuunnitelman vuosiksi 2012–2015. Sen pitäisi auttaa suuren nuorisotyöttömyysongelman ratkaisemisessa tukemalla uusien ja parempien työpaikkojen luomista nuorille. Suunnitelmaan sisältyy sekä rakennetoimia että aktiivisia toimenpiteitä. Joulukuussa 2012 hyväksytyillä muutoksilla työmarkkinoita sääteleviin lakeihin pyrittiin parantamaan työmarkkinatilastoja ja määrittelemään tarkemmin työttömien todellinen määrä. Aktiivisten työmarkkinatoimenpiteiden täytäntöönpano jatkuu muttei kovin tehokkaasti. Hallitus hyväksyi joulukuussa 2012 aktiivisia ohjelmia ja työllistämistoimenpiteitä koskevan operatiivisen toimintasuunnitelman vuodeksi 2013. Aktiivisten työmarkkinaohjelmien rahoitus on edelleen vähäistä. Parlamentti hyväksyi joulukuussa 2012 muutoksia yhtiöoikeuteen tavoitteenaan helpottaa markkinoilta poistumista yksinkertaistamalla yritysten poistamista kaupparekisteristä. Sellaisten yritysten, jotka eivät ole toimineet pitkään aikaan, poistaminen kaupparekisteristä on aloitettu. Alakohtaisten lakien mukauttamisessa toimiluvista sekä julkisen ja yksityisen sektorin kumppanuuksista annettuun lakiin on edistytty. Yhdenmukaistettavia lakeja on 16, ja niistä 12 on hyväksytty ja neljää valmistellaan parhaillaan. Näiden uusien lakien sujuva täytäntöönpano edellyttää talousministeriön hallinnollisten valmiuksien parantamista ja toiminnan parempaa koordinointia muiden vastuullisten viranomaisten kanssa. Parlamentti ja hallitus tarkastivat valtion tilintarkastusviraston vuoden 2011 vuosikertomuksen On vielä luotava menettelyjä parlamentin seurantamekanismien varmistamiseksi. Olisi vakiinnutettava hiljattain luotu käytäntö, jonka mukaan hallitus seuraa säännöllisesti, noudattavatko talousarviota toteuttavat tahot valtion tilintarkastusviraston suosituksia. Erityistä huomiota olisi kiinnitettävä valtion tilintarkastusviraston antamissa tilintarkastuskertomuksissa järjestelmällisesti havaittuihin puutteisiin. Lisäksi on tehostettava julkisen syyttäjän harjoittamaa valtion tilintarkastusviraston kertomusten oikeudellista seurantaa. 3. Toimet, joita on toteutettu hyvien naapuruussuhteiden edistämiseksi ja YK:n puitteissa neuvotellun ja molempien osapuolten hyväksymän ratkaisun löytämiseksi nimikysymykseen Alueellinen ja alakohtainen yhteistyö Entinen Jugoslavian tasavalta Makedonia osallistuu aktiivisesti alueellisiin aloitteisiin ja isännöi tärkeitä alueellisia kokouksia. Maa osallistuu myös oikeus- ja sisäasioiden alan kahdenvälisiin ja alueellisiin hankkeisiin, kuten rajavalvontayhteistyö Albanian, Serbian, Kosovon*[1] ja Bulgarian kanssa; nykyiset tai suunnitellut ”yhteiset yhteyspisteet” poliisi- ja tulliyhteistyötä varten; säännöllisesti toimivat yhteiset rajapartiot Albanian, Serbian, Kosovon ja Bulgarian kanssa, yhteinen rajavalvonta Serbian viranomaisten kanssa, sopimukset poliisiyhteistyöstä Kroatian, Montenegron ja Serbian kanssa sekä yhteistyö Kosovon kanssa alueellisten sitoumusten lisäksi. Montenegron kanssa tehty sopimus kansalaisten vastavuoroisesta matkustamisesta tuli voimaan joulukuussa 2012. Siinä, kuten Albanian ja Serbian kanssa tehdyissä vastaavissa sopimuksissa, edellytetään vain kansalaisten biometristä tunnistamista, jotta he voivat kulkea vapaasti valtiosta toiseen. Maa osallistuu kahdenvälisiin ja alueellisiin puolustus- ja turvallisuusyhteistyötä koskeviin aloitteisiin, joilla pyritään lujittamaan keskinäistä luottamusta, ja EUFOR Althea ‑operaatioon Bosnia ja Hertsegovinassa. Maan kaupasta keskimäärin 20 prosenttia käydään yhä Keski-Euroopan vapaakauppa-alueen (CEFTA) kanssa, ja kaksi kolmasosaa maan kansainvälisestä kaupasta kulkee Kreikan (Thessaloniki) kautta. Kosovo on maan toiseksi suurin vientikumppani Saksan jälkeen, mutta kauppa väheni viime vuonna osittain kehittymättömien infrastruktuuriyhteyksien vuoksi. Infrastruktuuriongelmat haittaavat kaupankäyntiä myös Albanian kanssa, vaikka maiden pääministerien marraskuussa 2012 allekirjoittamassa sopimuksessa suunnitellaan uuden rajanylityspaikan avaamista. Vastaavasti rajatylittävä rautateitse tapahtuva tavaraliikenne liikennekäytävässä X on vähentynyt huomattavasti. Hiljattain pidetyssä tapaamisessa Serbian pääministerin kanssa painotettiin kauppasuhteiden ja taloudellisen yhteistyön syventämistä, mukaan luettuina mahdolliset yhteiset infrastruktuurihankkeet ja liikennekäytävään X liittyvät toimet. Maalla on kahdenvälinen investointisopimus Albanian, Bosnia ja Hertsegovinan, Kroatian, Montenegron, Serbian, Turkin ja Bulgarian kanssa, minkä lisäksi se tutkii mahdollisuutta tehdä vastaava sopimus Kosovon kanssa ja on ilmaissut kiinnostuksensa sopimuksen tekemiseksi Kreikan kanssa. Kahdenväliset suhteet Bulgaria Bulgaria ilmaisi lokakuun 2012 edistymiskertomuksen havaintojen perusteella huolensa, ja joulukuussa 2012 kokoontunut neuvosto panee päätelmissään merkille ”…äskettäisen korkean tason yhteydenpidon entisen Jugoslavian tasavallan Makedonian ja Bulgarian välillä ja odottaa sen johtavan konkreettisiin toimiin ja tuloksiin”. Maat ovat sittemmin aloittaneet vuoropuhelun keskinäisten suhteidensa parantamiseksi. Ulkoministeritasolla käydyt keskustelut johtivat Bulgarian 27. marraskuuta tekemään ehdotukseen, jonka tavoitteena on sisällyttää useita luottamusta lujittavia toimenpiteitä laajempaan kehykseen, ts. sopimukseen hyvistä naapuruussuhteista ja yhteistyöstä. Sen lisäksi huomiota kiinnitetään tärkeimpiä huolenaiheita käsitteleviin alakohtaisiin yhteisiin työryhmiin ja jatkuvaan sitoutumiseen ja hyvään tahtoon tehtyjen sopimusten täytäntöönpanossa. Tämä ehdotus, joka perustuu pääministerien vuonna 1999 antamaan julistukseen, sisältyy myös Bulgarian yksipuoliseen julistukseen, jonka se antoi sen jälkeen, kun neuvosto oli joulukuussa 2012 antanut päätelmänsä. Yhteinen työryhmä, jonka tehtävänä on neuvotella uusi sopimus ja suunnitella, miten kahdenvälisissä suhteissa voitaisiin yleisesti ottaen toimia, kokoontui 14. joulukuuta, 14. ja 15. tammikuuta, 1. helmikuuta ja maaliskuun lopussa. Bulgaria esitti muodollisesti luonnoksen sopimukseksi tammikuun alussa. Maiden ulkoministerit kokoontuivat 1. ja 2. helmikuuta järjestetyn kansainvälisen konferenssin yhteydessä, ja Bulgarian pääministeri vieraili Skopjessa 16. helmikuuta. Kumpikin maa raportoi, että tekstissä on vain muutama keskeneräinen kysymys. Toistaiseksi Bulgarian ulkoministerin 27. marraskuuta päivätyssä kirjeessä mainitut muut uudet toimet ovat jäissä odotettaessa sopimuksen allekirjoittamista. Tällaisia uusia toimia ovat mm. useiden yhteisten työryhmien perustaminen keskeisillä aloilla sekä korkean tason neuvoston perustaminen ja vuotuisten hallitusten välisten kokousten järjestäminen tai vastaukset lukuisiin konkreettisia toimia ja tuloksia vaativiin ehdotuksiin (esim. korkean tason viralliset vierailut, hallinnollinen yhteistyö ja vaihto, asiantuntijavuoropuhelun käynnistäminen historiallisista kysymyksistä, yhteistyön lisääminen alakohtaisissa kysymyksissä ja useiden alakohtaisten yhteistyösopimusten neuvotteleminen). Korkean tason yhteydet Bulgarian kanssa tiivistyivät raportointijaksolla. Bulgarian pääministerin 16. helmikuuta tapahtuneen Skopjen vierailun aikana maiden pääministerit ilmaisivat selkeästi sitoumuksensa kahdenvälisten suhteiden lujittamiseen ja totesivat, että korkean tason tapaamisia olisi tiivistettävä ja että myönteisten julkisten viestien antaminen vähentäisi osaltaan stereotypioita ja lujittaisi yhteistyötä. Presidentti Ivanov toteutti useita aloitteita, hän mm. kävi Bulgarian kulttuuriseurassa ja osallistui kansallispäivän juhlallisuuksiin. Varaulkoministeri osallistui juutalaisten joukkotuhon yhteiseen muistopäivään Bulgariassa 13. maaliskuuta 2013. Raportointijaksolla ennen sopimusneuvottelujen aloittamista maiden ulkoministerit keskustelivat 15. marraskuuta Sofiassa EU-aiheisista kysymyksistä syyskuussa 2011 esitetyn Euroopan yhdentymistä ja euroatlanttista yhdentymistä koskevan yhteistyöpöytäkirjan pohjalta. Toista kierrosta tai jatkoa Skopjessa lokakuussa 2012 pidetylle EU-liittymisneuvotteluja käsittelevälle seminaarille ei ole vielä järjestetty. Rajat ylittävistä suhteista, alakohtaisista suhteista ja kauppasuhteista voidaan todeta, että suorien ulkomaisten investointien määrä on pysynyt suurena. Maassa on lähes 800 yritystä, joissa on bulgarialaista pääomaa. Kahdenvälisen kauppakamarin vuosikokous pidettiin 27. maaliskuuta. Tuonti Bulgariasta kasvoi kuuteen prosenttiin vuonna 2012. Vienti pysyi vakaana, vaikkakin kokonaisviennin osuus laski hieman yhdeksästä prosentista seitsemään. Joulukuussa 2012 käynnistettiin kolmas tarjouskilpailu, joka koskee liittymistä valmistelevasta tukivälineestä rahoitettavia rajatylittäviä ympäristöalan, yksityisen sektorin kehittämisen ja sosiaalisen yhteenkuuluvuuden hankkeita. Molemmat pääministerit ovat painottaneet tarvetta parantaa Sofian ja Skopjen välisiä tie- ja raideliikenneyhteyksiä liikennekäytävässä VIII sekä avata rajanylityspaikka Klepalossa. Maat tekevät tiivistä turvallisuus- ja puolustusyhteistyötä. Niiden sotavoimat ovat järjestäneet yhteisharjoituksia, harjoittavat säännöllistä henkilövaihtoa koulutustarkoituksessa ja vaihtavat suunnittelusta, logistiikasta ja tiedustelusta saamiaan kokemuksia. Kreikka Joulukuussa 2012 annetuissa neuvoston päätelmissä todetaan seuraavaa: ”…neuvosto tarkastelee komission keväällä 2013 toimittaman kertomuksen pohjalta… toimia, joita on toteutettu hyvien naapuruussuhteiden edistämiseksi ja YK:n puitteissa neuvotellun ja molempien osapuolten hyväksymän ratkaisun löytämiseksi nimikysymykseen.” Ulkoministeri Avramopoulos lähetti 3. lokakuuta 2012 kirjeen, jossa ehdotetaan yhteisymmärryspöytäkirjan allekirjoittamista. Ulkoministeri Poposki vastasi siihen 5. marraskuuta. Raportointijaksolla edettiin virallisissa keskusteluissa nimikysymyksestä. Keskusteluja käytiin Yhdistyneiden kansakuntien puitteissa YK:n pääsihteerin erityislähettilään Matthew Nimetzin johdolla. Erityislähettiläs Nimetz kävi sekä Ateenassa että Skopjessa tammikuun alussa, minkä jälkeen neuvottelijat kokoontuivat keskustelemaan New Yorkiin 29. ja 30. tammikuuta. Viimeisimmät keskustelut käytiin 8. ja 9. huhtikuuta, jolloin erityislähettiläs teki uuden ehdotuksen, jonka hän toivoi ”tasoittavan tietä vakaville keskusteluille ja toivottavasti johtavan ratkaisuun”. Useilla aloilla (talous ja kauppa, poliisi- ja tulliyhteistyö, sotilasyhteistyö) tehdään hyvää asiantuntijatason yhteistyötä, josta on saatu huomattavia tuloksia. Kaikilla tasoilla järjestetään säännöllisesti kahdenvälisiä kokouksia useista kysymyksistä. Myös EU-kysymyksissä on tehty hyvää yhteistyötä, esim. ulkoministeriön johtavien virkamiesten kokous Ateenassa kesäkuussa 2012 sekä Ateenassa joulukuun 2012 lopussa järjestetty yhteistä turvallisuus- ja puolustuspolitiikkaa käsittelevä seminaari. Lisäksi ulkoministeriöiden virkamiehet kokoontuivat Skopjeen 5. huhtikuuta 2013 keskustelemaan kahdenvälisen alakohtaisen yhteistyön lujittamisesta, EU-kokemuksen jakamisesta kummitoiminnan (twinning) tai TAIEX-ohjelman välityksellä ja esim. ympäristöasioita käsittelevien seminaarien järjestämisestä. Tarkasteltaessa rajatylittäviä, alakohtaisia ja kauppasuhteita voidaan mainita, että taloudellinen yhteistyö käsittää molempien maiden kauppakamarien väliset yhteydet ja kenties yritysfoorumin järjestämisen Ateenassa. Kreikan yhteystoimisto ja Skopjen kauppakamari järjestivät yhdessä joulukuussa 2012 yhteisen kokouksen, jossa käsiteltiin useita kauppa- ja tullikysymyksiä. Liikenteen alalla, mukaan lukien liikennekäytävä X, tehdään tiivistä yhteistyötä. Uusien rajanylityspaikkojen rakentamiseksi on tehty useita ehdotuksia, mikä edellyttää niitä koskevien toteutettavuusarvioiden tekemistä. Matkailua ja ihmisten välistä kanssakäymistä harrastetaan edelleen paljon. Maiden välisestä kaupasta voidaan todeta, että tuonti Kreikasta kasvoi vuonna 2012 niin paljon, että siitä tuli entisen Jugoslavian tasavallan Makedonian toiseksi suurin kauppakumppani ja neljänneksi suurin investointien lähde (10 % kaikista maahan tehdyistä investoinneista). Liittymistä valmistelevasta tukivälineestä rahoitettavan rajatylittävän ohjelman toteutus etenee sujuvasti. Myös sotilaallisissa ja poliisitoimintaa koskevissa kysymyksissä tehdään tiivistä yhteistyötä. Länsi-Balkan Maa on ylläpitänyt rakentavia kahdenvälisiä suhteita muiden laajentumismaiden kanssa. Rajalinjojen määrittelyä koskevat kysymykset on ratkaistu. Presidentti kävi Sarajevossa raportointijaksolla lokakuun alussa. Suunnitelmissa on euroatlanttista kumppanuutta koskevan sopimuksen allekirjoittaminen Kroatian kanssa. Montenegron varapääministerin 14. helmikuuta tapahtuneen vierailun aikana korostettiin hyviä suhteita ja yhteistä aikomusta tiivistää taloudellista yhteistyötä. Kahdenvälisiä suhteita Albanian kanssa ylläpidettiin 23. marraskuuta järjestetyllä Tiranan vierailulla, jonka aikana maiden pääministerit vahvistivat maidensa välistä ystävyyttä ja yhteistä sitoutumista EU:hun yhdentymiseen. Molempien maiden presidentit toistivat tämän viestin 5. joulukuuta 2012. Sekä Albanian että Kosovon pääministerit osallistuivat Skopjessa pidettyyn Albanian itsenäisyyden 100-vuotisjuhlaan. Lisäksi Albanian kanssa allekirjoitettiin marraskuussa sopimus, jossa visioidaan uuden rajanylityspaikan avaamista. Suhteita Serbiaan on parannettu entisestään useilla korkean tason vierailuilla, jotka huipentuvat toukokuussa 2013 järjestettävään maiden hallitusten yhteiseen istuntoon. Pääministerit ilmoittivat tammikuussa 2013 Skopjessa, että Kosovon asemaa ja ortodoksista kirkkoa koskevien mielipide-erojen ei pitäisi estää yhteistyön tiivistämistä edelleen. Ulkoministerit allekirjoittivat 18. helmikuuta yhteistyösopimuksen, joka koskee EU:hun liittymistä. Vastaava sopimus on allekirjoitettu Albanian kanssa. Entisen Jugoslavian tasavallan Makedonian ja Kosovon välisiin laaja-alaisiin sopimusjärjestelyihin kahdenvälisten suhteiden ja yhteistyön tiivistämissitoumuksen saralla sisältyy myös parhaillaan tehtävä työ maassa yhä olevien Kosovon pakolaisten palaamiseksi vapaaehtoisesti. 4. Päätelmät Edistymistä on tapahtunut tämän kertomuksen kattamilla aloilla, siitä huolimatta, että joulukuun 24. päivän 2012 tapahtumat johtivat poliittiseen kriisiin. Poliittisesta kriisistä selviytymisessä auttoi 1. maaliskuuta 2013 tehty poliittinen sopimus. Sopimus ja erityisesti tutkintavaliokunnan perustamista koskevat määräykset onkin syytä panna täytäntöön viipymättä. Myös liittymistä koskevaan korkean tason vuoropuheluun liittyvien EU-aiheisten uudistusten toteuttaminen on jatkunut. Suhteet naapureihin olivat edelleen hyvät. Lisäksi toteutettiin toimia kahdenvälisten suhteiden parantamiseksi Bulgarian ja Kreikan kanssa. Raportointijaksolla edettiin virallisissa keskusteluissa nimikysymyksestä. * Tämä nimeäminen ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/99 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.